Kl. 4:21 i nat vækkede min mobil mig med en mail fra PostNord; "Der er en pakke på vej til dig", med estimeret levering til i dag.
Fedest, tænker jeg og gnider søvnen fra øjnene. Det er godt jeg ikke har andre planer end en indkøbstur, så jeg venter da bare på den, så kan jeg smutte i centeret senere.
Kl. 15 spiser jeg min anden omgang frokost. Det skyldes at vi kun har tørt rugbrød og laksepaté i huset. Så jeg spiste kun en enkelt brød ved den første frokost, med store drømme om hvor meget lækkert pålæg jeg skulle ned og købe senere.
"Kan jeg mon nå i bad? - Nej, hvad nu hvis de banker på, mens jeg står bund nøgen med sæbe i øjnene!".
I spænding kigger jeg mailen igennem endnu engang. "Du har mulighed for at vælge, at vi stiller pakken et aftalt sted eller at vi afleverer pakken hos din nabo ".
Top nice hvis man har en flink nabo, men hemmelige skjulesteder er ikke etableret ved min dør. Det var en ret dyr ting jeg bestilte, faktisk bliver budgettet ret stramt i denne måned, og her bor nogen lidt små shady typer i mit område. Jeg må nok hellere få den overrakt personligt.

Hey hov, der er et link til en app! Det er da bare enormt spændende! Måske kan den fortælle mig noget, den hjemmeside der linkes til, ikke allerede har.
To klik og en installation senere, og jeg ved nu præcis lige så meget som jeg vidste for fem  minutter siden.
"Estimeret dato for levering: 28/2". Det er nice. For det er i dag. Men døgnet har mange timer. Det er en nøje app. Den kan fortælle mig hvor pakken blev sendt fra, hvor den blev sorteret henne, og sågar hvor stor den er og hvor tung den er - men et nogenlunde klokkeslæt for levering? Nejda, det er overinformation! 

Klokken er over 17. Vil min skæbne at jeg skal spise rugbrødsmadder med laksepaté til aftensmad? Jeg kan jo altid spise et knækbrød med syltetøj til dessert, men så flotter jeg mig også!
Postnords hjemmeside kan informere om mange ting. De kan fortælle i hvilket tidsrum man kan forvente levering af breve og kostbare tilbudsaviser. Men samme information for pakker er en velbevogtet forretningshemlighed. Jeg vover pelsen, og ringer til kundeservice og ser om jeg kan få dem til at udlevere denne kostbare viden!
"Der er i øjeblikket kø. Forventet ventetid: 13 minutter". Heldigvis var telefon-robot-damen dårlig til at tælle minutter, og det tog "kun" 9 minutter da jeg når igennem til en småforvirret supporter. "Nogen pakker leveres ind til kl. 17. Og så er der andre der leveres helt frem til klokken 21". Det var et stort øjeblik da jeg modtog dette gennembrud af ualmindelig præcis information! Hvad hjalp mere var dog, da han spurgte efter pakkens ID, så kan kunne taste dette ind på sin datamat.
"Der er vidst sket en fejl. Den er blevet fejl sorteret, det var slet ikke meningen du skulle modtage sms om at den skulle komme i dag". Hvortil jeg spørger hvorfor jeg ikke blev informeret om dette. "Det er en fejl. Det er beklageligt" fortsætter manden, der knapt er rundet de 25 år. 

Efter et tiltrængt shopping eventyr i føtex og en alt for sen aftensmad, er den smarte og moderne app fra Postnord nu opdateret. "Kan blive forsinket". Jamen dog, er det sandt? Og det tog jer kun 14 timer at finde ud af? Det gik stærkt! Det er godt jeg downloadede denne smarte app der kan fortælle mange ting, udover klokkeslæt på levering, fejllevering, og heck, hvorfor dog også forstyrre mig med noget så irriterende som notifikationer nu hvor vi ved den ikke kommer i dag?

Spøj til side, der var faktisk engang hvor Postnord overraskede mig. De overraskede mig, fordi leveringen fra afsender til kiosk skete på samme dag. De overraskede mig dog endnu mere, da dagen hvorpå jeg for første gang havde en super hurtig levering, tilfældigvis faldt sammen med den første dag Postnord nogensinde har bedt om min mening på Trustpilot. Tilfælde? Garanteret, så jeg ventede til en dag hvor fejllevering helt bestemt også var et tilfælde, men det er dårlige apps ikke.